BG Официален вестник на Европейския съюз 128

31997D0876



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

РЕШЕНИЕ НА КОМИСИЯТА

от 23 декември 1997 година

за установяване на специални условия, регулиращи вноса на рибни продукти и продукти от аквакултури с произход от Индия

(текст от значение за ЕИП)

(97/876/EО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/493/EИО на Съвета от 22 юли 1991 г. за определяне на ветеринарно-санитарните изисквания за производство и пускане на пазара на рибни продукти (1), последно изменена с Директива 95/71/EО (2), и по-специално член 11 от нея,

като взе предвид Директива 90/675/EИО на Съвета от 10 декември 1990 г. за определяне на принципите на организация на ветеринарните проверки на продукти, въведени в Общността от трети страни (3), последно изменена с Директива 96/43/EО (4), и по-специално член 19, параграф 7 от нея,

като има предвид, че експерт на Комисията е извършил инспекционна визита в Индия, за да провери условията, при които рибните продукти се произвеждат, съхраняват и изпращат за Общността;

като има предвид, че разпоредбите на законодателството на Индия относно здравните инспекции и наблюдението на рибни продукти могат да бъдат считани за еквивалентни на онези, установени в Директива 91/493/EИО;

като има предвид, че Export Inspection Council of India (EIC) of Ministry of Commerce е в състояние ефективно да контролира прилагането на действащите закони;

като има предвид, че процедурата за получаване на здравен сертификат, посочена в член 11, параграф 4, буква a) от Директива 91/493/EИО, трябва да обхваща също определянето на образец на сертификат, минималните изисквания, отнасящи се до езика или езиците, на които трябва да бъде съставен, и ранга на лицето, овластено да го подписва;

като има предвид, че в изпълнение на член 11, параграф 4, буква б) от Директива 91/493/EИО на опаковката от рибни продукти следва да се постави маркировка, съдържаща името на третата страна и номера на одобрение на предприятието, хладилния склад или хладилния кораб на произхода;

като има предвид, че в изпълнение на член 11, параграф 4, буква в) от Директива 91/493/EИО трябва да бъде съставен списък на одобрени предприятия, хладилни складове и хладилни кораби; като има предвид, че този списък трябва да бъде съставен въз основа на съобщение от EIC до Комисията; като има предвид, че EIC трябва да гарантира съответствието с разпоредбите, установени в член 11, параграф 4 от Директива 91/493/EИО;

като има предвид, че EIC е предоставил официални уверения относно съответствието с правилата, изложени в глава V от приложението към Директива 91/493/EИО, и относно изпълнението на изисканията, еквивалентни на тези, установени с въпросната директива за одобрението на предприятия, хладилни складове и хладилни кораби;

като има предвид, че е необходимо да се отмени Решение 97/515/EО на Комисията от 1 август 1997 г. относно някои защитни мерки по отношение на определени рибни продукти с произход от Индия (5);

като има предвид, че мерките, предвидени в настоящото решение, са в съответствие със становището на Постоянния ветеринарен комитет,

ПРИЕ НАСТОЯЩОТО РЕШЕНИЕ:

Член 1

The Export Inspection Council of India(EIC) of Ministry of Commerce е компетентният орган в Индия за проверка и удостоверяване на съответствието на рибните продукти и аквакултури с изискванията на Директива 91/493/EИО.

Член 2

Рибните продукти и аквакултури с произход от Индия, трябва да отговарят на следните изисквания:

1. всяка пратка трябва да бъде придружена от номериран здравен сертификат, надлежно попълнен, подписан, датиран и съставляващ единствен лист в съответствие с образеца в приложение A към настоящото решение;

2. продуктите трябва да са с произход от одобрени предприятия, изброени в приложение Б към настоящото решение;

3. освен в случаите на замразени продукти в насипно състояние и предназначени за производството на консервирани храни, всички опаковки трябва да носят думата „ИНДИЯ“ и номера на одобрение на предприятието, хладилния склад или хладилния кораб на произхода с незаличими букви.

Член 3

1. Сертификатите, посочени в член 2, точка 1, трябва да бъдат съставени най-малко на един официален език на държавата-членка, в която са извършени проверките.

2. Сертификатите трябва да носят името, длъжността и подписа на представителя на EIC и официалния печат на последния в цвят, различен от този на останалия текст.

Член 4

Решение 97/515/EО се отменя.

Член 5

Адресати на настоящото решение са държавите-членки.

Съставено в Брюксел на 23 декември 1997 година. За Комисията Franz FISCHLER Член на Комисията

(1) ОВ L 268, 24.9.1991 г., стр. 15.

(2) ОВ L 332, 30.12.1995 г., стр. 40.

(3) ОВ L 373, 31.12.1990 г., стр. 1.

(4) ОВ L 162, 1.7.1996 г., стр. 1.

(5) ОВ L 214, 6.8.1997 г., стр. 52.

ПРИЛОЖЕНИЕ A

ПРИЛОЖЕНИЕ Б

СПИСЪК НА ОДОБРЕНИ ПРЕДПРИЯТИЯ